

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

Регламент (ЕC) № 995/2010 на Европейския парламент и на Съвета от 20 октомври 2010 г. за определяне на задълженията на операторите, които пускат на пазара дървен материал и изделия от дървен материал (Регламентът на ЕС относно дървения материал)  
  
Двугодишен доклад за периода март 2015—февруари 2017 г.

1. **Въведение**

През 2010 г. Европейският съюз (ЕС) прие Регламент (ЕС) № 995/2010 (Регламент за ЕС относно дървения материал, наричан по-долу РЕСДМ). В него се определят задълженията на операторите, които пускат на пазара дървен материал и изделия от дървен материал, като част от изпълнението на плана за действие на ЕС за прилагане на законодателството в областта на горите, управление и търговия (FLEGT). Този план за действие е инструмент на политиката на ЕС за борба с незаконната сеч в горите в целия свят. Друг ключов елемент на плана за действие за FLEGT са споразуменията за доброволно партньорство (СДП) — правнообвързващи търговски споразумения между ЕС и държавите производителки на дървен материал извън ЕС, които имат за цел да се подобри управлението на горите и правоприлагането и да се гарантира, че за ЕС се изнасят само проверен дървен материал и проверени изделия от дървен материал. Дървеният материал с разрешително FLEGT се счита за съвместим с РЕСДМ. По този начин РЕСДМ се превръща в ключов инструмент за справяне с проблема от гледна точка на търсенето, както и за допълване и насърчаване на СДП за FLEGT, които са насочени към предлагането.

Търговията с дървен материал има важна роля в ЕС. Според Евростат през периода 2006—2016 г. на пазара на ЕС са пуснати повече от 2 милиарда тона дървен материал и изделия от дървен материал[[1]](#footnote-1) (на стойност над 1 трилион евро). Повече от 25 % от този дървен материал е внесен от държави извън ЕС, а част от останалата търговия в рамките на ЕС може да включва дървен материал или изделия от дървен материал, които първоначално са били внесени в ЕС. През 2014 г. стойността на дървообработващите отрасли на ЕС, измерена чрез брутна добавена стойност, възлиза на 107 милиарда евро, като в тях са заети 3,3 милиона лица (съответно 6,2 % и 11 % от общото производство)[[2]](#footnote-2).

РЕСДМ влезе в сила в ЕС през март 2013 г. Той е от значение за Европейското икономическо пространство (ЕИП) и следователно е приложим в Исландия, Лихтенщайн и Норвегия. РЕСДМ влезе в сила в ЕИП, считано от 1 май 2015 г. Надзорният орган (НО) на Европейската асоциация за свободна търговия (ЕАСТ) следи за прилагането на РЕСДМ в тези държави.

В член 20, параграф 2 от РЕСДМ се изисква Комисията да изготвя доклад въз основа на информацията, предоставена от държавите членки в двугодишните им доклади, който да представя на Европейския парламент и на Съвета на всеки две години.

Настоящият доклад съдържа анализ на докладите, представени от всички 28 държави членки и от Норвегия — след споразумение с НО — относно изпълнението на РЕСДМ, и обхваща периода от март 2015 г. до февруари 2017 г.[[3]](#footnote-3). В него подробно се описва как се изпълнява РЕСДМ в ЕС и в ЕИП и се очертават заключенията и следващите стъпки. Освен това в настоящия доклад се отчита постигнатият напредък по отношение на споразуменията за доброволно партньорство за FLEGT и приносът им за свеждане до минимум на наличието на незаконно добит дървен материал и изделия от дървен материал на вътрешния пазар.

Световният център за мониторинг на опазването на околната среда към Програмата на ООН за околната среда (UNEP WCMC), изготви по-подробен анализ на националните доклади за Комисията. Той съдържа повече подробности и е достъпен на интернет страницата на Комисията[[4]](#footnote-4).

1. **Контекст**

РЕСДМ е част от широк набор от мерки, въведени с Плана за действие за FLEGT, който представлява всеобхватният отговор на ЕС на разпространения проблем с незаконната сеч и неговото опустошително въздействие върху горите.

Планът за действие за FLEGT беше приет през 2003 г. и в него се определят процеси и мерки за: i) решаване на проблема с незаконната сеч и свързаната с нея търговия и ii) гарантиране на законността на дървения материал, изнасян за ЕС. Ключов елемент от Плана за действие за FLEGT са доброволните споразумения за партньорство (СДП), подписани между ЕС и държавите производителки на дървен материал, които не са членки на ЕС. Тъй като в Плана за действие за FLEGT се признава възможността за разработване на ново законодателство с цел преодоляване на ограниченията на двустранния и ориентиран към предлагането подход, през 2008 г. Комисията представи законодателно предложение. Това доведе до приемане на РЕСДМ през 2010 г.

С РЕСДМ бяха установени три ключови задължения:

1. в него се забранява пускането на пазара на незаконно добит дървен материал (т.е. дървен материал, получен в нарушение на приложимото законодателство в държавата, в която е добит) или изделия, получени от такъв дървен материал;
2. в РЕСДМ се изисква операторите, които пускат на пазара на ЕС за първи път дървен материал и изделия от дървен материал, да извършват „надлежна проверка“, т.е. да провеждат процедура за управление на риска, за да гарантират, че на пазара на ЕС се пускат само законно добит дървен материал (дървен материал, получен в съответствие с приложимото законодателство в държавата, в която е добит) или изделия, получени от такъв дървен материал;
3. в него се изисква търговците на дървен материал и изделия от дървен материал, които вече са пуснати на пазара на ЕС, да водят регистър на своите доставчици и клиенти („задължение за проследяване“).

РЕСДМ е първият правен инструмент на равнище Европейски съюз, който включва задължителна надлежна проверка — ключов принцип за устойчива корпоративна отговорност в съответствие с ръководните принципи на ООН за бизнес и права на човека (UNGP).

В съответствие с член 20, параграф 3 Комисията извърши първия преглед на функционирането и ефективността на РЕСДМ през първите две години от неговото прилагане. Прегледът беше под формата на оценка, проведена в съответствие с насоките на ЕС за по-добро регулиране[[5]](#footnote-5). Той се основаваше на докладите на държавите членки за периода от март 2013 г. до февруари 2015 г. и на опита им с прилагането на РЕСДМ до този момент. Комисията публикува своя доклад на 18 февруари 2016 г.[[6]](#footnote-6).

Въпреки че ограниченият период беше недостатъчен за цялостно оценяване на функционирането и ефективността на РЕСДМ, по-специално тъй като изискването за задължителна надлежна проверка беше съвсем ново, в доклада се стигна до заключението, че въвеждането и изпълнението на РЕСДМ е бавно и неравномерно през първите две години и продължава да бъде непълно. По време на оценката не всички държави членки бяха изпълнили всичките си задължения по РЕСДМ. Доказателствата показват, че операторите постепенно започват да изпълняват задължението за надлежна проверка и че е налице по-голяма информираност за проблема с незаконната сеч сред промишлеността на ЕС и сред потребителите от ЕС. Въпреки това неравномерното и неефективното прилагане през първите две години не позволи установяването на еднакви условия на конкуренция. Необходими са повече усилия както от страна на държавите членки, така и от частния сектор, за да се гарантира неговото ефективно и ефикасно прилагане.

Тези резултати бяха използвани за по-нататъшно подобряване на изпълнението и прилагането на РЕСДМ чрез i) насърчаване на сътрудничеството между държавите членки и Комисията и обмен на информация по време на срещите на експертната група за FLEGT—РЕСДМ[[7]](#footnote-7); ii) разработване на нови документи с насоки или актуализиране на съществуващите; iii) публикуване на двумесечни информационни бележки по въпроси, свързани с РЕСДМ.

1. **Доклади по РЕСДМ**

В съответствие с член 20, параграф 1 държавите членки и държавите от ЕИП/ЕАСТ (наричани по-долу „държави“) са длъжни да представят на Комисията до 30 април на всяка втора година (след 3 март 2013 г.) доклад относно прилагането на РЕСДМ, който обхваща предишните две години. Тези доклади са важен инструмент за наблюдение на изпълнението на РЕСДМ, за определяне на развитията или предизвикателствата и възможните решения, както и за обмен на информация между държавите и с други заинтересовани страни.

1. **Изпълнение — текущо състояние**
   1. **Определяне на компетентните органи**

Съгласно член 7, параграф 1 от държавите се изисква да определят един или повече компетентни органи, които да отговарят по-специално за извършването на проверки на равни интервали от време относно спазването на РЕСДМ от страна на операторите съгласно член 4 (забрана за пускане на пазара на ЕС на незаконно добит дървен материал или на изделия, получени от такъв дървен материал, и задължение за наличие на система за надлежна проверка) и член 6 (елементите, които системата за надлежна проверка трябва да съдържа). Всички докладващи държави предоставиха подробности относно определените компетентни органи[[8]](#footnote-8). Институционалните структури, законовите правомощия и статутът на определените органи показват различия между държавите поради различията в техните правни уредби и институционални рамки.

В докладите се посочва, че по отношение на внесения дървен материал националните компетентни органи носят пълна отговорност за проверката на операторите в 21 държави; по отношение на местния дървен материал националните компетентни органи носят пълна отговорност за проверката на операторите в 19 държави. В останалите държави тази отговорност е частично или изцяло делегирана на регионални компетентни органи. В някои случаи други органи могат да подпомогнат проверките.

* 1. **Санкции**

Съгласно член 19 от държавите се изисква да определят правилата относно санкциите, приложими при нарушения на разпоредбите на РЕСДМ; предвидените санкции трябва да бъдат ефективни, пропорционални и възпиращи. От тях също така се изисква да предприемат всички необходими мерки, за да се гарантира прилагането на тези правила. Всички докладващи държави предоставиха подробности относно своите правни рамки.

Всички докладващи държави предоставиха информация за обхвата на санкциите за потенциални нарушения на РЕСДМ[[9]](#footnote-9). Санкциите могат да бъдат както административни, така и наказателни в 13 държави, само административни в 10 държави и само наказателни в две държави. Четири държави не са посочили естеството на санкциите (административни и/или наказателни).

В 21 държави могат да се издават уведомления за коригиращи действия, когато бъдат открити пропуски. Те дават възможност на операторите да коригират своята система за надлежна проверка преди да бъдат проверени отново. Те могат да бъдат комбинирани с временни мерки, като например изземване на дървен материал или забрана за пускането му на пазара.

Подробности относно глобите, приложими при нарушения на РЕСДМ, бяха предоставени от 25 държави; те варират от едва 14 EUR до глоби с неограничен размер (вж. фигура 1). Най-големите докладвани глоби са тези, които са свързани със забраната за пускане на пазара на ЕС на незаконно добит дървен материал и на изделия, произведени от такъв дървен материал:

* до 100 000 EUR: Австрия, България, Хърватия, Кипър, Германия (административни наказания), Гърция, Унгария, Литва, Малта, Нидерландия, Полша, Португалия, Словакия, Словения и Швеция;
* до 1 000 000 EUR: Чешката република, Франция, Ирландия, Италия, Латвия, Люксембург и Испания;
* над 1 000 000 EUR: Белгия, Естония, Германия (наказателни санкции) и Обединеното кралство.

Дания съобщи, че не е определила граница. Във Финландия и Швеция[[10]](#footnote-10) глобите се основават на приходите на нарушителите.

Изземването на дървен материал или изделие(изделия) от дървен материал беше докладвано като потенциална санкция от 19 държави, докато 10 държави могат да спрат действието на разрешението за търговия.

Нарушенията на РЕСДМ са наказуеми с лишаване от свобода в 15 държави, като най-тежката потенциална присъда е 10 години (Гърция), а най-леката — 30 дни (Люксембург).



**Фигура 1**: Максималните парични санкции\*, наложени на операторите в резултат на нарушения, свързани със задълженията за надлежна проверка, забраната за пускане на пазара на незаконно добит дървен материал и на изделия, произведени от такъв дървен материал, както и задължението за проследяване по цялата верига на доставки по РЕСДМ, когато е посочена. Данните за Гърция и Швеция бяха предоставени в отговор на искания за допълнителна информация. \*Максималната санкция по отношение на наказателните санкции в Обединеното кралство е глоба с неограничен размер, като такава е глобата и в Германия (посочените цифри се отнасят само за административни наказания).

В повечето държави, които докладват относно съпоставимото законодателство (например закони за изпълнение на Регламента за FLEGT[[11]](#footnote-11) или на Регламента за търговията с диви животински и растителни видове[[12]](#footnote-12)), предвидените глоби за нарушения на РЕСДМ са сходни с налаганите за нарушения на съпоставимото законодателство.

* 1. **Проверки на операторите, търговците и организациите за мониторинг**

*4.3.1 Приблизителен брой на операторите*

22 държави предоставиха данни за приблизителния общ брой на операторите (вж. таблица 1). Важно е да се отбележи, че макар това да не е изискване на РЕСДМ, някои държави изискват регистриране на операторите. При други данните се основават на различни източници (митнически данни и други национални бази данни или регистри, включително разрешителни за дърводобив). В допълнение към това броят на операторите зависи от размера на дърводобивната промишленост на всяка държава и от структурата на нейния горски сектор. Освен това данните за броя на операторите невинаги са пряко съпоставими, тъй като някои от тях могат да включват само активни оператори, докато други включват оператори, които е вероятно вече да не са активни. Операторите също могат да се различават по отношение на размера, нивото на риска във веригите за доставки, честотата на внос на дървен материал и количествата и стойността на внесения дървен материал.

**Таблица 1: Приблизителен брой оператори, които пускат дървен материал на пазара на ЕС, по държави**

| Държава | Местен | Внесен |
| --- | --- | --- |
| Австрия | 145 000 | 6000 |
| Белгия | неизвестно | неизвестно |
| България | 4013 | неизвестно |
| Хърватия | 50 | 5000 |
| Кипър | 63 | 781 |
| Чешка република | 300 000 | 2500 |
| Дания | 28 000 | 3800 |
| Естония | 10 000 | 450 |
| Финландия | 350 000 | 2000 |
| Франция | 5000 | 14 000 |
| Германия | 2 000 000 | 25 000 |
| Гърция | 1930 | 604 |
| Унгария | 46 700 | 2674 |
| Ирландия | неизвестно | неизвестно |
| Италия | не е посочено | не е посочено |
| Латвия | 140 000 | 290 |
| Литва | 25 940 | 800 |
| Люксембург | 200 | 245 |
| Малта | неизвестно | 750 |
| Нидерландия | 100 | 4900 |
| Норвегия | 120 000 | 5000 |
| Полша | 45 | 73 |
| Португалия | 2525\* | 853\* |
| Румъния | 4372 | 162 |
| Словакия | 9700 | неизвестно |
| Словения | 460 | 1423 |
| Испания | 1000 | 11 000 |
| Швеция | 100 | 4500 |
| Обединено кралство | неизвестно | 6000 |

\*Представлява действителният брой на регистрираните оператори

*4.3.2 Планове за проверки на операторите и търговците*

Съгласно член 10 от държавите се изисква да подготвят и периодично да преразглеждат плановете за проверки посредством основан на риска подход, като се осигурява гъвкавост за провеждане на допълнителни проверки в отговор на нова информация, като например основателна загриженост[[13]](#footnote-13). От тях също така се изисква да съхраняват данни за тези проверки (член 11). Всички държави потвърдиха, че такива планове са налице, макар че България е докладвала само за плана за проверки на операторите по отношение на местен дървен материал; повечето държави не предоставиха достатъчно подробности за плановете, които да позволят по-подробно сравнение. Белгия съобщи, че поради ограничения на ресурсите е отдаден приоритет на проверката на жалби вместо на планирането на проверки[[14]](#footnote-14).

Държавите използват предимно митнически данни и собствени регистри на оператори, за да идентифицират операторите за проверките. При разработването на основани на риска планове за проверки всички държави вземат предвид редица рискови критерии, включително — наред с другото — държавата на дърводобив, изделията, видовете и опасенията на трети страни (вж. фигура 2).



**Фигура 2:** Критерии за риск, които държавите вземат предвид при планиране на проверките

*4.3.3 Проверки на операторите*

От март 2015 г. до февруари 2017 г. са извършени общо повече от 17 700 проверки от компетентните органи по отношение на операторите, които пускат на пазара местен дървен материал, и почти 2800 проверки на операторите, които пускат на пазара внесен дървен материал.

По отношение на местния дървен материал 20 държави са извършили 80 % или повече от предвидените от тях проверки, а по отношение на внесения дървен материал — 22 държави (вж. приложение А).

Броят на проверките на операторите, които търгуват с местен дървен материал, варира значително в отделните държави, като някои от тях докладват за хиляди проверки, а други — за ограничен брой или за липса на проверки. В някои държави проверките по РЕСДМ се интегрират като част от проверките, извършвани от органите, отговорни за управлението на горите. В тези случаи държавите докладват по различен начин за броя на проверките (например Германия не докладва планове или брой проверки, въпреки че е посочила редица санкции, които се налагат). Белгия, Хърватия, Ирландия, Малта, Нидерландия и Обединеното кралство не са извършвали проверки на операторите по отношение на местен дървен материал, като посочват редица причини, включително ограничено вътрешно производство.

В допълнение към горепосочените критерии за риск държавите също така докладват, че извършват проверки в конкретни области, например по отношение на износа на обла дървесина от Украйна (поради забраната за износ, въведена от украинските национални органи), дърва за огрев (Унгария), внос от държави кандидатки/потенциални кандидатки и високорисков внос от Беларус, Бразилия, Камерун, Индонезия[[15]](#footnote-15), Мианмар , Виетнам, Китай, Малайзия, Руската федерация, Украйна и Тайван, конкретни изделия (нарязан дървен материал, целулозна маса, подови настилки, фурнир, шперплат, дърва за огрев, обла дървесина, мебели) и определени видове, например тиково дърво или дъб.

*4.3.4 Проверки на търговците*

19 държави проверяват търговците и спазването от тяхна страна на задължението за проследяване, като броят на проверките варира от една (Дания, Франция, Люксембург) до 747 (Кипър).

*4.3.5 Основателна загриженост*

В допълнение към проверките, извършвани съгласно основаните на риска планове, в съответствие с член 10, параграф 2 проверки могат да се извършват, когато даден компетентен орган разполага със съответна информация, включително въз основа на основателна загриженост, изразена от трети страни, относно спазването на РЕСДМ от страна на определен оператор. 14 страни съобщават, че са получили данни за основателна загриженост относно оператори, главно от неправителствени организации (НПО) и митници (вж. фигура 3). От 80 идентифицирани оператори са били проверени 69 (86 %), а на 33 (около 50 %) са били наложени санкции. В някои случаи проверките все още са продължавали по време на докладването.

Също така данни за основателна загриженост във връзка с търговци са получени от седем държави, като тези данни са подадени главно от НПО и представители на обществеността. От 64 идентифицирани търговци са били проверени 63 (98 %), а на 16 (около 25 %) са били наложени санкции.



**Фигура 3:** Държави, които са получили данни за основателна загриженост относно оператори, брой проверени оператори и наложени санкции

*4.3.6 Действия по правоприлагане, произтичащи от проверките*

Пропуски при **надлежната проверка**, свързани с пускането на пазара на местен дървен материал, са довели до 583 искания за предприемане на коригиращи действия, в които се изисква операторите да подобрят системата си за надлежна проверка (3 % от проверките), 269 санкции (1,5 % от проверките), 154 други мерки (1 % от проверките) и 1 съдебно дело. По отношение на внесения дървен материал са издадени 483 искания за предприемане на коригиращи действия (17 % от проверките) и са наложени 103 санкции (4 % от проверките) и 277 други мерки (10 % от проверките), като са заведени 5 съдебни дела.

Нарушенията на **забраните** за пускане на пазара на незаконно добит местен дървен материал доведоха до 189 искания за предприемане на коригиращи действия (1 % от проверките), 628 санкции (3,5 % от проверките), 197 други мерки (1 % от проверките) и 20 съдебни дела. Във връзка с внесения дървен материал бяха издадени 22 искания за предприемане на коригиращи действия (1 % от проверките) и бяха наложени 27 санкции (1 % от проверките).

Проблемите с **проследяването** на местния дървен материал доведоха до 144 искания за предприемане на коригиращи действия (1 % от проверките), 95 санкции (0,5 % от проверките) и 190 други мерки, приложени по отношение на търговците. Във връзка с внесения дървен материал бяха издадени 20 искания за предприемане на коригиращи действия (1 % от проверките) и бяха наложени 4 санкции и 9 други мерки по отношение на търговците.

По-голямата част от санкциите се отнасят до местния дървен материал (вж. фигура 4).



**Фигура 4:** Общ брой наложени санкции в държавите, докладвали за налагането на санкции

*4.3.7 Проверки на организациите за мониторинг*

В съответствие с член 8, параграф 4 от РЕСДМ и член 6, параграф 1 от Регламент за изпълнение (ЕС) № 607/2012[[16]](#footnote-16) на Комисията за подробните правила относно системата за надлежна проверка, както и честотата и характера на проверките на организациите за мониторинг[[17]](#footnote-17), компетентните органи следва да проверяват организациите за мониторинг, регистрирани в тяхната държава, най-малко веднъж на всеки две години. До края на периода за докладване (март 2017 г.) в ЕС са признати 13 организации за мониторинг[[18]](#footnote-18). Всички организации за мониторинг, с изключение на ICILA S.R.L.[[19]](#footnote-19) в Италия, които трябваше да бъдат проверени през периода на докладване, бяха проверени от компетентните органи, като нито една от проверките не доведе до отправяне на уведомление до Комисията за проблеми, които биха могли да доведат до оттегляне на признаване като организация за мониторинг.

**4.4**  **Споразуменията за доброволно партньорство (СДП) за FLEGT — принос към изпълнението и прилагането на РЕСДМ**

До момента са сключени шест СДП с Камерун, Централноафриканската република, Гана, Индонезия, Либерия и Конго. В ход са преговори с още девет държави партньорки: Кот д'Ивоар, Демократична република Конго, Габон, Гвиана, Хондурас, Лаос, Малайзия, Тайланд и Виетнам.

Понастоящем единствено Индонезия прилага схема на разрешителни FLEGT с ЕС, на която беше даден ход на 15 ноември 2016 г.

Според оценката на плана за действие за FLEGT, публикувана през 2016 г.[[20]](#footnote-20), СДП като цяло са довели до добри резултати по отношение на подобряването на управлението и правната реформа, по-специално чрез установяване на ефективни процеси за участие на множество заинтересовани страни, изграждане на капацитет, повишаване на прозрачността и политически диалог. Освен това като част от СДП бяха разработени системи за гарантиране на законността на дървения материал с цел проверка дали изделията от дървен материал са в съответствие с националното законодателство на държавата партньорка по СДП. Макар че тези усилия, с изключение на Индонезия, все още не са довели до поток от дървен материал с разрешително FLEGT, предприетите вече стъпки в държавите партньорки улесниха — до известна степен — спазването на изискванията на РЕСДМ.

Що се отнася до отговорите по държави, само четири от 22-те държави, които са докладвали как СДП спомагат за свеждане до минимум на наличието на незаконно добит дървен материал и изделия от дървен материал на пазара на ЕС, отбелязват, че схемата на разрешителни FLEGT в Индонезия вече улеснява спазването на РЕСДМ и може да доведе до намален брой проверки. Други обаче очакват това да се случи в бъдеще. Към момента на докладването шест държави отбелязаха, че все още не са налице надеждни констатации относно това дали и как СДП са допринесли за изпълнението и прилагането на РЕСДМ. Знанията и експертният опит, придобити от процесите в рамките на FLEGT, бяха счетени за полезни при проверките по РЕСДМ от две държави, а една държава отбеляза, че наличната информация за СДП е твърде обща в контекста на проверките по РЕСДМ и че следва да се предоставя повече информация относно случаите на нарушения. 14 държави докладваха за ограничено въздействие или за липса на въздействие, като девет от тях обясниха, че търговията им с държави по СДП е минимална или че такава не съществува.

Що се отнася до приноса за изпълнението и прилагането на РЕСДМ, оценките на държавите за потенциалната значимост на различните процеси по СДП (сключени или в процес на договаряне) се различават значително в зависимост от различните нива на търговска експозиция. Камерун, Демократична република Конго, Индонезия, Малайзия, Конго и Виетнам са част в процесите по СДП, които най-често се считат за имащи висока или средна степен на значимост, следвани от Централноафриканската република, Кот д’Ивоар, Габон и Тайланд. Потенциалната значимост на други СДП се възприема най-вече като ниска. Има някои изключения — например едно СДП с висока потенциална значимост само за една или две държави.

Компетентните органи установиха няколко други държави, които не са участвали в процес по СДП и които представляват приоритет във връзка с изпълнението и прилагането на РЕСДМ, включително Русия, Китай, Украйна и Бразилия.

**4.5 Сътрудничество при изпълнението и прилагането на РЕСДМ**

В член 12 сътрудничеството се насърчава, за да се гарантират спазването на РЕСДМ и обменът на информация относно сериозните пропуски, установени при проверките, и относно санкциите, наложени на национално равнище. 26 държави съобщиха, че работят заедно с национални агенции с цел обмен на информация или координиране на съвместни проверки, по-специално митнически или данъчни агенции, органи по Конвенцията по международната търговия със застрашени видове от дивата фауна и флора (CITES) и полицейски или други правоприлагащи органи.

Освен това 19 държави съобщиха, че работят съвместно с други компетентни органи и други институции на ЕС. Това се отнася най-вече до участието в срещи на експертната група РЕСДМ—FLEGT, използването на онлайн платформата на компетентните органи по РЕСДМ—FLEGT, управлявана от Комисията чрез Capacity4dev[[21]](#footnote-21), сътрудничеството с Комисията и участието в скандинавско-балтийското сътрудничество.

16 държави съобщиха за обмен на информация с институции в държави извън ЕС, по-специално в Съединените щати, както и с НПО.

**4.6 Налични ресурси за изпълнението и прилагането на РЕСДМ**

Човешките и финансовите ресурси, с които разполагат компетентните органи за изпълнение и прилагане на РЕСДМ, варират значително в отделните държави, въпреки че докладваните ресурси са трудни за сравняване поради различните равнища на подробности, предоставени от държавите. Човешките ресурси са в обхват от едва една осма (0,125) от еквивалент на пълно работно време (ЕПРВ) до осем ЕПРВ за внесен дървен материал и от една осма (0,125) ЕПРВ до 20 ЕПРВ[[22]](#footnote-22) за местен дървен материал, въпреки че основният личен състав се подкрепя от допълнителни човешки ресурси в редица държави. Наличните финансови ресурси се различават значително, тъй като бюджетите изглежда са изключително ограничени в някои държави (например Белгия), докато в други не са определени бюджетни ограничения (например Германия)

1. **Техническа помощ и развитие на капацитета на операторите**

През периода на докладване 23 държави предоставиха помощ и обучение на операторите, главно чрез курсове, лекции или семинари, последвани от предоставяне на информация онлайн. Седем държави докладваха също, че обучението е предоставено за оператори от НПО и че помощта включва информация онлайн, семинари, курсове, печатни материали и общи съвети относно изискванията на РЕСДМ.

Докладваният брой оператори се колебае в различните държави — от 23 (Норвегия) до 2500 (Германия). Делът на получилите обучение оператори, които са били микропредприятия и малки и средни предприятия (МСП), е в интервала от 42 % (Испания) до 100 % (Кипър, Чешка република, Малта, Латвия и Португалия); средно 88 % от обучените оператори са МСП.

1. **Методи за комуникация**

За разпространение на информация до заинтересованите страни компетентните органи най-често са използвали интернет страници (23 държави), срещи/конференции/семинари (18 държави), електронни съобщения (15 държави), телефонни обаждания (12 държави) и други методи (15 държави). Компетентните органи са повишили осведомеността на операторите (13 държави), търговците (9 държави), отрасловите организации (7 държави) и широката общественост (6 държави). При отговарянето във връзка с изразена загриженост, жалби и молби за обжалване, които бяха получени главно от НПО (9 държави), оператори (8 държави) и търговци (6 държави), електронната поща беше най-често използваният метод на комуникация (16 държави).

1. **Заключения**

Настоящият втори доклад относно изпълнението на РЕСДМ показва стабилен напредък четири години след началото на неговото прилагане. Почти всички държави спазват формалните изисквания на РЕСДМ[[23]](#footnote-23). През периода на докладване броят на извършените проверки и санкциите, наложени за нарушения на РЕСДМ, значително нарасна.

Въпреки очевидния напредък са необходими непрекъснати усилия, за да се осигури еднакво и ефективно прилагане на РЕСДМ в различните държави. Неравномерното прилагане може да има потенциални последици както по отношение на ефективността на законодателството, така и по отношение на еднаквите условия на конкуренция за операторите на пазара. В няколко държави броят на проверките остава относително нисък в сравнение с броя на операторите и може би е доста под нивото, необходимо за постигането на действително разубеждаващ ефект в целия отрасъл. Освен това следва да се положат допълнителни усилия, за да се гарантира, че обхватът и качеството на извършените проверки отразяват един по-последователен подход в целия ЕС. През 2017 г. Комисията изпрати официално уведомително писмо до Белгия във връзка с количеството и качеството на проверките, извършвани от нейните компетентни органи, и съответно мотивирано становище до Словакия относно правилата за санкциите, приложими при нарушения на разпоредбите на РЕСДМ относно внесения дървен материал. Освен това Комисията провежда двустранни диалози с редица държави членки относно изпълнението на РЕСДМ.

Въпреки че в някои държави е постигнат напредък, настоящото равнище на технически капацитет и ресурси (човешки и финансови), предвидено за компетентните органи, невинаги съответства на нуждите и трябва да бъде укрепено в повечето държави членки, за да се увеличи броят и качеството на проверките за съответствие.

Основаните на опита на държавите членки доказателства за това как СДП допринасят за изпълнението на РЕСДМ, все още са ограничени, по-специално като се има предвид, че само една държава партньорка по СДП — Индонезия, понастоящем издава разрешителни FLEGT. Независимо от това съгласно оценката на плана за действие за FLEGT СДП са допринесли — до известна степен — за изпълнението на РЕСДМ чрез подобряване на управлението.

**8. Следващи стъпки**

Комисията ще продължи сътрудничеството си с държавите членки за допълване на насоките за РЕСДМ, когато е необходимо, с цел постигане на еднакво прилагане на РЕСДМ и улесняване на изпълнението му от страна на операторите.

Комисията ще продължи да улеснява комуникацията и да подпомага сближаването на подходите в правоприлагането между компетентните органи на срещите на експертните групи и чрез платформата за комуникация на компетентните органи. Това включва изготвянето и анализа на информация за случаи, които може да изискват специално внимание от страна на компетентните органи, въз основа на публично достъпна информация и конкретни доклади както в ЕС, така и в държави извън ЕС. Новият инструмент „Партньорски преглед на изпълнението на политиките в областта на околната среда“[[24]](#footnote-24) по Програмата за техническа помощ и обмен на информация (TAIEX), на който беше даден ход от Комисията, ще осигури допълнителна възможност за подкрепа на държавите членки при обмена на опит и извлечени поуки[[25]](#footnote-25).

Комисията ще продължи да проучва допълнителни средства за подобряване на изпълнението на РЕСДМ в сътрудничество с държавите членки и съответните заинтересовани страни.

Освен това се извършва анализ на търговията, за да се оценят тенденциите и моделите и да се идентифицират видовете, изделията и търговските пътища, на които компетентните органи следва да обръщат внимание. Също така се подготвя анализ на законодателството на държавите членки за изпълнение на РЕСДМ и Регламента за FLEGT, за да се определят най-добри практики и възможни области за подобрение. Комисията ще даде ход и на проучване относно прилагането на задълженията по РЕСДМ от операторите, представляващи различни сегменти на отрасъла. Целта на това проучване е да се набележат най-добри практики, предизвикателства и пропуски, като се вземат предвид свързаните с качеството и разходоефективните практики при прилагането на системите за надлежна проверка, както и да се осигури анализ на административните разходи и други последици за отрасъла, по-специално МСП, от спазването на РЕСДМ.

По отношение на СДП е налице възможност за засилване на полезните взаимодействия с РЕСДМ, като се гарантира, че прилагането на СДП в държави, които все още не разполагат с функционираща схема на разрешителни FLEGT, води до по-леснодостъпна информация, която е от значение за изпълнението на РЕСДМ.

Настоящото второ докладване позволи да се определят допълнителни области, в които форматът на докладване може да се подобри. Следователно форматът на докладване за 2019 г. може да бъде преразгледан, за да се подобри допълнително съпоставимостта на данните, по-специално във връзка с членове 10, 12 и 19. За следващия цикъл на докладване Комисията ще обмисли създаването на електронна платформа за докладване, която да подобри ефикасността и да улесни работата на държавите членки.

**ПРИЛОЖЕНИЕ А**

**Брой различни видове проверки, планирани и извършени по държави (те могат да включват индивидуални проверки или брой проверени оператори). (Ключ: Пл.: планирани проверки, Пров.: проведени проверки, Наст.: настолен преглед, Док.: документален преглед на място, Изд.: проверка на изделията на място, Комб.: документален преглед и проверка на изделията на място).**

| Държава | Вид дървен материал | Пл.  Наст. | Пров.  Наст. | Пл.  Док. | Пров.  Док. | Пл.  Изд. | Пров.  Изд. | Пл.  Комб. | Пров.  Комб. | Общо планирани | Общо проведени | Съотношение |
| --- | --- | --- | --- | --- | --- | --- | --- | --- | --- | --- | --- | --- |
| Австрия | местен |  | 133 |  | 424 |  | 141 |  | 165 | 979 | 863 | 88 % |
|  | внесен |  | 6 |  | 17 |  |  |  | 5 | 50 | 28 | 56 % |
| Белгия | местен |  |  |  |  |  |  |  |  |  |  |  |
|  | внесен |  | 3 |  | 14 |  |  |  | 2 |  | 19 | [100 %] |
| България | местен | 141 | 180 | 100 | 144 | 14 | 40 | 355 | 361 | 610 | 725 | 119 % |
|  | внесен | 7 | 4 | 9 | 11 |  |  | 32 | 26 | 48 | 41 | 85 % |
| Хърватия | местен |  |  |  |  |  |  |  |  |  |  |  |
|  | внесен |  |  |  |  |  |  | 46 | 46 | 5 | 46 | 920 % |
| Кипър | местен |  |  |  |  |  |  | 62 | 64 | 124 | 130 | 105 % |
|  | внесен |  |  |  | 15 |  |  | 44 | 31 | 92 | 106 | 115 % |
| Чешка република | местен |  |  |  |  |  |  | 113 | 119 | 113 | 119 | 105 % |
|  | внесен |  |  |  |  |  |  | 70 | 68 | 70 | 68 | 97 % |
| Дания | местен |  |  | 1 |  |  |  |  |  |  | 1 | [100 %] |
|  | внесен |  |  | 58 | 9 |  |  |  |  | 24—40 | 58 | 145 % |
| Естония | местен |  |  |  |  |  |  | 1135 | 794 | 1135 | 794 | 70 % |
|  | внесен |  |  | 20 | 15 |  |  |  |  | 20 | 15 | 75 % |
| Финландия | местен |  |  |  |  |  |  | 20 | 20 | 20 | 20 | 100 % |
|  | внесен |  |  |  |  |  |  | 30 | 32 | 30 | 32 | 107 % |
| Франция | местен |  |  |  |  |  |  | 30 | 30 | 30 | 30 | 100 % |
|  | внесен |  |  |  |  |  |  | 320 | 171 | 320 | 320 | 100 % |
| Германия | местен |  |  |  |  |  |  |  |  |  |  |  |
|  | внесен | 1 | 1 | 190 | 190 |  |  | 118 | 118 | 309 | 309 | 100 % |
| Гърция | местен | 62 | 40 | 26 | 52 |  |  | 149 | 117 | 237 | 209 | 88 % |
|  | внесен | 4 | 2 | 3 | 4 | 1 | 1 | 78 | 66 | 86 | 73 | 85 % |
| Унгария | местен | 2000 | 3950 | 10 | 15 | 10 | 10 | 10 | 10 | 2 010 | 3965 | 197 % |
|  | внесен | 50 |  | 10 | 25 | 10 | 25 | 10 | 25 | 60 | 25 | 42 % |
| Ирландия | местен |  |  |  |  |  |  |  |  |  |  | \*\*\* |
|  | внесен | 318 | 318 | 20 | 20 |  |  | 20 | 20 | 358\* | 358\* | 100 %\* |
| Италия | местен |  |  |  |  |  |  | 53 | 53 | 53 | 53 | 100 % |
|  | внесен |  |  |  |  |  |  | 107 | 107 | 107 | 107 | 100 % |
| Латвия | местен |  |  |  |  |  |  |  |  |  |  |  |
|  | внесен |  | 2 | 20 | 19 |  |  | 4 | 3 | 24 | 24 | 100 % |
| Литва | местен |  |  | 8 | 8 |  |  | 52 | 7256 | 60 | 7264 | 12107 % |
|  | внесен |  |  | 155 | 227 |  |  |  |  | 155 | 227 | 147 % |
| Люксембург | местен | 13 |  |  | 12 |  |  |  |  | 13 | 12 | 92 % |
|  | внесен | 17 | 17 |  |  |  |  |  |  | 17 | 17 | 100 % |
| Малта | местен |  |  |  |  |  |  |  |  |  |  |  |
|  | внесен | 9 | 9 |  |  |  |  |  |  | 9 | 9 | 100 % |
| Нидерландия | местен |  |  |  |  |  |  |  |  |  |  |  |
|  | внесен |  |  |  |  |  |  | 100 | 62 | 100 | 74\*\* | 74 % |
| Норвегия | местен |  |  | 24 | 30 |  |  |  |  | 24 | 30 | 125 % |
|  | внесен |  | 3 |  | 5 |  |  | 10 | 15 | 10 | 23 | 230 % |
| Полша | местен |  |  | 25 | 25 |  |  | 9 | 9 | 45 | 45 | 100 % |
|  | внесен |  |  | 49 | 49 |  |  | 13 | 13 | 73 | 73 | 100 % |
| Португалия | местен |  |  |  |  |  |  | 77\*\*\*\* | 152 | 77\*\*\*\* | 152 | 413 %\*\*\*\* |
|  | внесен |  |  |  |  |  |  | 166 | 166 |
| Румъния | местен | 1593 | 599 |  | 104 | 1133 | 230 | 866;118 | 402 | 3759 | 1492 | 40 % |
|  | внесен | 24 | 19 |  |  | 12 | 31 | 45 | 9 | 126 | 79 | 63 % |
| Словакия | местен |  |  |  |  |  |  | 1200 | 1328 | 1200 | 1328 | 111 % |
|  | внесен |  |  |  |  |  |  |  |  |  |  |  |
| Словения | местен |  | 356 |  | 38 |  |  |  | 20 | 400 | 424 | 106 % |
|  | внесен |  |  | 26 | 29 |  |  |  |  | 26 | 29 | 112 % |
| Испания | местен |  | 26 |  | 1 |  |  |  | 38 | 75 | 65 | 87 % |
|  | внесен |  | 170 |  |  |  |  |  | 47 | 425 | 217 | 51 % |
| Швеция | местен |  |  | 14 | 14 |  |  |  |  | 14 | 14 | 100 % |
|  | внесен | 5 | 9 | 66 | 62 |  |  |  |  | 71 | 71 | 100 % |
| Обединено кралство | местен |  |  |  |  |  |  |  |  |  |  |  |
|  | внесен | 55 |  |  |  |  |  | 184 | 184 | 184 | 184 | 100 % |

\*Поради предоставените ограничени подробности това е, което е изведено като заключение; \*\*Включва повторни проверки; \*\*\* Проверки, чието провеждане е потвърдено; \*\*\*\*Съчетава проверки на оператори, които търгуват с местен и/или внесен дървен материал

1. Дървен материал и изделия от дървен материал, класирани в комбинираната номенклатура, предвидена в приложение I към Регламент (ЕИО) № 2658/87 на Съвета, за които се прилага РЕСДМ. [↑](#footnote-ref-1)
2. Евростат 2018 г., Изделия от дървен материал и търговия с дървен материал по дейност (NACE Rev 2) за производство (дървообработващи отрасли (производство на дървен материал и изделия от дървен материал (16)+производство на пулп, хартия и хартиени продукти (17)+печатна дейност (18.1)+производство на мебели (31) (тук се включват приблизителни оценки), <http://ec.europa.eu/eurostat/statistics-explained/index.php/Wood_products_-_production_and_trade> [↑](#footnote-ref-2)
3. Надзорният орган на ЕАСТ не е получил доклади от Исландия и Лихтенщайн. [↑](#footnote-ref-3)
4. <http://ec.europa.eu/environment/forests/flegt.htm> [↑](#footnote-ref-4)
5. Съобщение на Комисията относно програма за пригодност и резултатност на регулаторната рамка (REFIT) — COM(2014) 368. [↑](#footnote-ref-5)
6. COM(2016) 74 final. [↑](#footnote-ref-6)
7. http://ec.europa.eu/transparency/regexpert/index.cfm?do=groupDetail.groupDetail&groupID=3282 [↑](#footnote-ref-7)
8. Вж. <http://ec.europa.eu/environment/forests/pdf/list_competent_authorities_eutr.pdf> [↑](#footnote-ref-8)
9. Когато информацията не е била включена в националния доклад, от националните органи е била поискана допълнителна информация. [↑](#footnote-ref-9)
10. Тази информация не беше включена в националния доклад, но беше предоставена в отговор на искане за допълнителна информация. [↑](#footnote-ref-10)
11. Регламент (ЕО) № 2173/2005 от 20 декември 2005 г. за установяването на схема на разрешителни FLEGT за вноса на дървесина в Европейската общност [↑](#footnote-ref-11)
12. Регламент (ЕО) № 338/97 на Съвета от 9 декември 1996 г. относно защитата на видовете от дивата флора и фауна чрез регулиране на търговията с тях [↑](#footnote-ref-12)
13. Всяка съответна информация за неспазване на РЕСДМ — и подкрепена с доказателства — която е сведена до знанието на компетентен орган. [↑](#footnote-ref-13)
14. През октомври 2017 г. Комисията изпрати официално уведомително писмо до Белгия, в което от държавата се иска да спазва правилата на РЕСДМ: http://europa.eu/rapid/press-release\_MEMO-17-3494\_bg.htm [↑](#footnote-ref-14)
15. Преди началото на издаването на разрешителни FLEGT [↑](#footnote-ref-15)
16. ОВ L 177, 7.7.2012 г., стр. 16. [↑](#footnote-ref-16)
17. Организациите за мониторинг са субекти (публични или частни), признати от Комисията — ако заявителите изпълняват изискванията, посочени в член 8, параграф 2 от РЕСДМ — и отговарят за осигуряването на системи за надлежна проверка за операторите и за проверка на правилното им използване от страна на операторите. [↑](#footnote-ref-17)
18. http://ec.europa.eu/environment/forests/pdf/List\_of\_recognised\_MOs.pdf [↑](#footnote-ref-18)
19. Считано от 1 юли 2015 г., ICILA S.R.L. стана CSI S.p.A. [↑](#footnote-ref-19)
20. SWD(2016) 275 [↑](#footnote-ref-20)
21. https://europa.eu/capacity4dev/eutr-competent-authorities [↑](#footnote-ref-21)
22. Сравнително високият брой на служителите, докладван от Италия, Гърция, Дания и евентуално други държави, може да се дължи на включването на митническия личен състав като цяло. [↑](#footnote-ref-22)
23. С изключение на Словакия, която е обект на процедура за нарушение и в процес на изменение на националното си законодателство, за да обхване по подходящ начин вноса на дървен материал. [↑](#footnote-ref-23)
24. http://ec.europa.eu/environment/eir/p2p/index\_en.htm [↑](#footnote-ref-24)
25. Беше получено искане от Португалия за организиране на семинар относно изпълнението на РЕСДМ от компетентните органи на средиземноморските държави. [↑](#footnote-ref-25)